**Ні́жняя Алба́** (трансліт.: *Nižniaja Alba*) — вёска ў Жлобінскім раёне Гомельскай вобласці. Уваходзіць у склад Стрэшынскага сельсавета. Знаходзіцца побач з рэспубліканскім ландшафтным заказнікам «Смычок».

Геаграфічныя звесткі
--------------------

Размешчана ля р. Дняпро, за 39 км на паўднёвы ўсход ад раённага цэнтра і чыгуначнай станцыі Жлобін, 110 км ад Гомеля. Транспартныя сувязі па аўтамабільнай дарозе]] праз г. п. Стрэшын, а затым па аўтадарозе Бабруйск — Гомель.

Планіроўка вёскі складаецца з просталінейнай вуліцы, арыентаванай з паўднёвага ўсходу на паўночны захад (уздоўж ракі), да якой з захаду далучаюцца чатыры завулка. Забудова двухбаковая, пераважна драўляная, сядзібнага тыпу.

Недалёка ад вёскі ёсць радовішча гліны.

Гісторыя
--------

Засяленне людзьмі гэтай мясцовасці адбылося ў першабытнаабшчынным перыядзе, у каменным веку, задоўга да ўтварэння вёскі. Пры археалагічных даследаваннях непадалёк ад вёскі, на землях ландшафтнага заказніка «Смычок» выяўлены рэшткі паселішча, якое адносіцца да днепра-данецкай культуры позняга каменнага веку — неаліту (V — III тысячагоддзі да н. э.). У ходзе раскопак знойдзены прадметы з крэменю, фрагменты ляпнога глінянага посуду, у т. л. з арнаментам.

Выяўлены селішчы бронзавага і ранняга жалезнага вякоў (0,15 км на паўночны захад ад вёскі, каля могілак). Аб даўняй гісторыі гэтых месцаў сведчыць і знойдзены ў вёсцы ў 1902 годзе скарб.

Па пісьмовых крыніцах вёска вядомая з XVIII ст. калі перасяленцы з вёскі Алба (цяпер Верхняя Алба) заснавалі тут пасяленне. Паводле рэвізіі 1858 году — уладанне князя Л. М. Галіцына. Дзейнічала паромная пераправа праз Дняпро грузападымальнасцю да 500 пудоў. З 1880 году працаваў хлебазапасны магазін. Паводле перапісу 1897 года знаходзіліся 3 вятракі, школа, млын, піцейны дом. Вялікую шкоду нанёс пажар 13 жніўня 1897 года. У 1909 годзе 1671 дзесяцін зямлі, у Стрэшынскай воласці Рагачоўскага павета Магілёўскай губерні.

У 1923 годзе пабудавана і адкрыта 4-гадовая школа. У 1930 годзе арганізаваны калгас «Чырвоная ніва», працаваў вятрак. У час Вялікай Айчыннай вайны 115 жыхароў загінулі на фронце. У 1956 годзе ўтвораны калгас «Правда» (з 1958 цэнтр — у Верхняй Албе), які дзейнічаў да 2001.

Да 23 лістапада 2022 года вёска ўваходзіла ў склад Верхнеалбянскага сельсавета.

Насельніцтва
------------

Колькасць насельніцтва па гадах.| 1858 | 1897 | 1909 | 1925 | 1959 | 2004 |
| --- | --- | --- | --- | --- | --- |
| 37 двароў, 250 жыхароў | 72 дв. 556 жых. паводле перапісу | 94 дв. 694 жых. | 143 дв. | 708 жых. паводле перапісу | 83 дв. 168 жых. |

Адметнасці
----------

Непадалёк ад вёскі, на землях заказніка «Смычок» на беразе возера вылучана месца для адпачынку. Уезд аўтамотатранспарту на тэрыторыю заказніка не дазваляецца, паркоўка — перад мяжою заказніка.

Зноскі
------

1. ↑  Электронный справочник почтовых кодов Республики Беларусь // belpost.by (руск.)
2. ↑  Назвы населеных пунктаў Рэспублікі Беларусь: Гомельская вобласць: нарматыўны даведнік / Н. А. Багамольнікава і інш.; пад рэд. В. П. Лемцюговай. — Мн.: Тэхналогія, 2006. — 382 с. ISBN 985-458-131-4 (DJVU).
3. ↑  *Маслюкоў, Т.* Ніжняя Алба: знаходкам — сем тысяч год Архівавана 7 сакавіка 2016. // Гомель гражданский. — 2014. — 15 верасня.
4. ↑  Решение Гомельского областного Совета депутатов от 23 ноября 2022 г. № 388 Об изменениях в административно-территориальном устройстве Жлобинского района Гомельской области

Літаратура
----------

* Гарады і вёскі Беларусі: Энцыклапедыя. Т. 1, кн. 1. Гомельская вобласць / С. В. Марцэлеў; Рэдкалегія: Г. П. Пашкоў (галоўны рэдактар) і інш. — Мінск: БелЭн, 2004. — 632 с.: іл. ISBN 985-11-0303-9. ISBN 985-11-0302-0.

| ⛭**Стрэшынскі сельсавет** |
| --- |
| Цэнтр | Стрэшын |
| Вёскі | Верхняя Алба ·  Гарадок ·  Зломнае ·  Ніжняя Алба ·  Новая Каменка ·  Радуцін ·  Шыхаў |